A béltartalom és a vizelet mikrobiom-összetételének onkológiai vonatkozásai
Authors: Oláh Csilla , Váradi Melinda , Horváth Orsolya , Nyirády Péter , Szarvas Tibor 
Published: April 2021

Összefoglaló. Az immunrendszer nem megfelelő működése meghatározó
szerepet játszik a daganatok kialakulásában, progressziójában és az egyes
terápiák hatékonyságában is. A bélrendszer baktériumai a szervezet immunitásán
keresztül képesek befolyásolni a szervezet gyógyszeres terápiákra adott
válaszreakcióját, kiváltképpen az immunellenőrzőpont-gátló kezelések hatását. Az
újgenerációs nukleinsav-szekvenálási technológiák felhasználásával részletes
képet kaphatunk a szervezetben jelen lévő baktériumok minőségi és mennyiségi
viszonyairól. A közelmúltban összefüggést igazoltak a vastagbéldaganat, a
melanoma, a vesesejtes carcinoma és a nem kissejtes tüdőrák esetén alkalmazott
immunellenőrzőpont-gátló terápiák hatékonysága és a bél mikrobiom-összetétele
között. Számos olyan baktériumot azonosítottak, melynek jelenlétéből, illetve
mennyiségéből következtethetünk az egyes kezelésekkel szembeni egyéni
érzékenységre. Ezzel összhangban, az antibiotikumkezelés által okozott dysbiosis
növelte az immunellenőrzőpont-gátló terápia sikertelenségének kockázatát. Ezen
eredmények tükrében a jövőben a mikrobiom-összetétel meghatározása is fontos
tényező lehet az immunterápiák hatékonyságának előrejelzésében, illetve egyre
inkább bizonyított, hogy a széles spektrumú antibiotikumkezelés a legtöbbször
csökkenti a daganatellenes immunterápiák hatékonyságát. Jelenleg folyó klinikai
vizsgálatok pedig a mikrobiom-összetétel mesterséges úton történő
megváltoztatásának terápiás lehetőségeit tanulmányozzák. Bebizonyosodott, hogy a
korábbi állásponttal szemben a vizelet nem steril. DNS-szekvenálás
alkalmazásával számos olyan, a vizeletben előforduló baktériumot sikerült
azonosítani, melynek jelenléte hozzájárulhat a húgyhólyagrák kialakulásához és
progressziójához, illetve a húgyhólyagban lokálisan alkalmazott BCG-terápia
hatékonyságához. Jelen munkában a közelmúlt publikációit feldolgozva
összefoglaljuk, mely baktériumok jelenléte hozható összefüggésbe a különböző
daganatok kialakulásával, progressziójával és terápiarezisztenciájával. Orv
Hetil. 2020; 162(15): 579–586.
Summary. Dysfunction of the immune system plays a crucial role in
the development and progression of cancer as well as the effectiveness of
antitumor therapies. Gut microbiota, due to their impact on the immune system,
are able to influence response to anticancer drug therapies. Next-generation
DNA-sequencing technologies enabled a comprehensive quantitative and qualitative
exploration of the gut microbiome. An increasing body of evidence indicates the
association between the efficacy of immune checkpoint inhibitor therapies and
gut microbiome composition in colorectal cancer, malignant melanoma, renal cell
carcinoma, and non-small cell lung cancer. Recently, several bacterial strains
and species were shown to be associated with treatment efficacies. In
accordance, dysbiosis caused by antibiotic treatment was found to increase the
risk of failure to immune checkpoint inhibitor therapies. In the light of these
results, examination of microbiome composition may become an important factor
for the prediction of immunotherapies. Currently ongoing clinical trials are
investigating the potential of therapeutic alteration of microbiome composition.
Contrary to the previous view, urine has been shown not to be sterile. By using
sensitive DNA-sequencing technologies, several urinary bacteria could be
identified which may contribute to the development and progression of bladder
cancer and may influence the efficacy of intravesical BCG therapy. In the
present work, we summarize recent studies that identified the presence of
certain bacteria associated with the development, progression, and therapy
resistance of various cancers. Orv Hetil. 2020; 162(15): 579–586.